**Hrvatski jezik (18. svibnja 2020.)**

**MJESEČNI PROJEKT: TED GOVOR**

**Održi TED govor u trajanju od tri minute o temi *Što je sreća*.**

**ROK ZA IZVRŠAVANJE ZADATKA: 19. lipnja 2020. (petak)**

**Dragi učenici,**

**vrijeme je da se upoznate s projektom koji ćete pripremati i stvarati mjesec dana, a predstavit ćete ga 19. lipnja. To je projekt koji će od vas zahtijevati istraživanje, prikupljanje podataka, kreativnost u pisanju, iznošenje vlastitih razmišljanja, razvijanje vašega usmenog izražavanja i, prema tomu, usavršavanje vašega javnog nastupa.**

**Upute prema kojima ćete pripremati i izvoditi ovaj mjesečni projekt detaljno vam iznosim u daljnjem tekstu. Imajte na umu da je ovo projekt iz kojega ćete biti vrednovani ne samo opisno, nego i ocjenom, stoga je važno da provođenju ovoga projekta pristupite odgovorno i jako se dobro pripremite. Nemojte tijekom sljedećih mjesec dana zaboraviti na ovaj projekt, imate dovoljno vremena da na njemu redovito radite mjesec dana i uspijete se kvalitetno pripremiti i realizirati ga.**

**1. Priprema**

a) Slušanje i pisanje: poslušaj na internetu nekoliko TED govora. Usmjereno slušaj uočavajući temu i strukturu TED govora.

- Imenuj temu svakoga poslušanog TED govora.

- Prepoznaj od koliko se dijelova sastoji TED govor.

- Uoči što je sadržaj svakoga pojedinog dijela jednog TED govora (npr. u uvodnom dijelu govornik pozdravlja nazočne, predstavlja se i najavljuje temu o kojoj će govoriti).

- Obrati pozornost na govornikov ton i osjećaje, geste i mimiku (govor tijela).

- Slušajući, bilježi ono što si čuo/čula.

Istražujući temu, trebaš doznati: Što je TED govor? Od koliko se dijelova sastoji? Što je sadržaj svakoga pojedinog dijela TED govora? Kako se ponaša govornik?

b) Čitanje: istraži i prikupi podatke, informacije i ideje iz različitih izvora o zadanoj temi da bi mogao/mogla ostvariti cilj zadatka: održati trominutni TED govor o temi *Što je sreća*.

Budući da je tema vrlo široka, utvrdi strukturu govora, odredi podteme – više manjih logično složenih cjelina – i razradi plan prema kojemu ćeš govoriti. Sve tvrdnje koje iznosiš potkrijepi dokazima i zanimljivim primjerima.

c) Čitanje i pisanje: odaberi izvore istraživanja. Zapiši zanimljive izreke o sreći, anketiraj ljude s kojima si blizak/bliska i doznaj što ih čini sretnima. Razmisli o tome što tebe čini sretnim/sretnom, hoćeš li definirati sreću kao osjećaj, trebaš li navoditi primjere. Vodi bilješke da bi na kraju istraživanja mogao/mogla odabrati što ćeš govoriti. Što više pročitaš o temi, više ćeš znati i bit će ti lakše govoriti. Govor nemoj pisati pa ga učiti napamet.

- **Napomena:**

Sve ovo što ćeš zapisivati u fazi pripreme i istraživanja ne moraš meni slati. To su samo podatci, informacije i bilješke koje praviš za sebe i koje će tebi služiti za izvedbu TED govora.

**2. Stvaranje**

Kad prikupiš informacije, počni se pripremati za izvođenje govora. Govor ne smiješ čitati. Smiješ imati kartice s natuknicama i povremeno pogledati u njih da ne odlutaš s teme ili da se prisjetiš što sljedeće treba reći. Govor uvježbavaj da bi ga u konačnom predstavljanju mogao/mogla izgovoriti bez poteškoća. Neka te netko snimi mobitelom da se vidiš dok govoriš kako bi mogao/mogla popraviti sve pogreške i utjecati na govor tijela i nepotrebne geste tijekom govorenja.

Održi premijeru govora pred ukućanima ili pozovi nekoliko kritičkih prijatelja koji će te upozoriti na moguće propuste u govoru.

**3. Predstavljanje**

Kada budeš siguran/sigurna da si se dobro i uspješno pripremio/pripremila, vrijeme je da i napraviš konačnu izvedbu svoga TED govora. Snimit ćeš se mobitelom dok govor izvodiš ili neka te snima netko od članova obitelji (tako će ti možda biti lakše ako budeš imao/imala i kartice za pomoć pri govorenju).

Govori polako. Pravi kratke stanke između dijelova govora. Ne zaboravi da nema smisla govoriti ako te slušatelji zbog tvoga jurišanja u govoru ne mogu slijediti ni razumjeti.

Ne brini se zbog treme: svi je imaju. Usredotoči se na ono što želiš reći i ne misli ni na što drugo. Govori polako, razgovijetno i dovoljno glasno – zamisli da ćeš to izvoditi pred velikom publikom koja te mora dobro čuti i razumjeti. Govori svakodnevnim riječima, nemoj se zapetljati u složene strane riječi kojima ne znaš značenje. Ako riječi treba popratiti pokretom ruku ili izrazom lica da bi bile uvjerljivije – učini to. Nemoj sjediti, nemoj stajati kao kip, ali nemoj se ni vrpoljiti dok govoriš ni bezrazložno mahati rukama poput vjetrenjače. Ne gledaj u pod, u strop ni u bilješke cijelo vrijeme. Gledaj u kameru, to jest zamisli da gledaš u one koji te slušaju – svoju publiku.

Ako se zabuniš, ne paničari i ne odustaj od govora. Pogreške se svima događaju. Nasmiješi se, ispravi pogrešku i govori dalje. Sjeti se da uspješan čovjek nije onaj tko nikad ne pogriješi, nego onaj tko ima snage ispraviti pogrešku.

- **Napomena:**

Budući da nismo u mogućnosti pohađati nastavu u njezinu klasičnom obliku te svoj govor nećeš moći izvesti pred pravom publikom, tj. pred svojim prijateljima iz razreda, snimku svoga govora poslat ćeš meni privatnom porukom na yammer te ću ga ja pozorno pogledati i prema zadanim mjerilima vrednovati. Krajnji rok za slanje videa, tj. tvoje snimke govora jest 19. lipnja.

**4. Vrednovanje i ocjena**

Govor najprije vrednuj sam/sama prema postavljenim mjerilima kod kuće dok ga budeš uvježbavao/uvježbavala. Kao što sam već napomenula u 2. točki (*Stvaranje*), neka ti u vrednovanju pomognu i članovi obitelji ili prijatelji – oni ti također mogu pomoći u usavršavanju tvoga govora svojim savjetima.

**Mjerila vrednovanja TED govora:**

Učenik govori tečno, razgovijetno i dovoljno glasno, gleda u publiku (kameru), opušten je, svoje riječi naglašava bojom glasa, izrazom lica i pokretima ruku. Poštuje vrijeme od 3 minute, obradio je temu i iznio ju kvalitetno prema uputama, govor ima jasnu strukturu (oblik) i dojmljiv zaključak kojim je tema uspješno zaokružena i privedena kraju.